Hoe om mikrovakansies te gebruik om jou streng werkskedule te neutraliseer - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hoe om mikrovakansies te gebruik om jou streng werkskedule te neutraliseer
Hoe om mikrovakansies te gebruik om jou streng werkskedule te neutraliseer
Hoewel dit waar is dat wegvakansies verfrissend kan wees, kan dit ook baie tyd, energie en geld kos.
Elizabeth Grace Saunders dink na oor die druk en werklikhede van die moderne wêreld van werk en bied ʼn alternatiewe manier van kyk na vakansies. Saunders is ʼn tydbestuurafrigter en outeur van How to Invest Your Time Like Money en Divine Time Management.
“Baie mense is klaar moeg by die gedagte aan die beplanning van ʼn vakansie ─ nie net die reël van persoonlike verpligtinge en skoolvakansies nie, maar ook besluite oor die delegering van groot projekte en die uitstel van werk.”
As gevolg hiervan sal sommige dalk hul wegtyd uitstel met die idee om daarby uit te kom as hul skedule nie so straf is nie, net om aan die einde van die jaar uit te vind dat hulle nie al hul betaalde verlof gebruik het nie.
“In my ondervinding as tydbestuurafrigter en sake-eienaar, het ek gevind dat vakansies nie lank hoef te wees om goed vir jou gesondheid en geluk te wees nie,” verduidelik Saunders.
“In werklikheid eksperimenteer ek met die idee om gereeld ‘mikrovakansies’ te neem, gewoonlik al om die ander week. Hierdie klein stukkies tyd af kan jou ʼn gevoel van gelukkigheid gee en die gevoel dat jy ruimte het om asem te skep.”
Vanuit Saunders se oogpunt is mikrovakansies aftye waarvoor jy ʼn dag of minder vakansietyd nodig het.
As jy voel dat jy van die dag-tot-dag-werk moet wegkom maar nie tyd vir ʼn lang vakansie het nie, is hier vier maniere om mikrovakansies by jou lewe te voeg:
Neem ʼn langnaweek ─ maar moenie ver ry nie
In plaas daarvan om vakansies tot week lange avonture te beperk, dink aan ʼn twee- tot driedagekskursie na ʼn nabygeleë bestemming. Om die uitstappie so verfrissend moontlik te maak, kan jy dit oorweeg om op Vrydag tyd af te neem sodat jy klaar kan inpak, by jou bestemming kan uitkom en ʼn paar dinge kan doen voordat dit donker word. Stel dit duidelik dat jy gedurende hierdie tyd nie beskikbaar is nie. Daar sal Maandag dalk ʼn paar e-posse meer as normaalweg wees, maar afgesien daarvan behoort jou mikrovakansie nie ʼn groot opeenhoping van werk te veroorsaak nie.
Neem ʼn dag af om persoonlike doengoedjies te doen
Jy weet daar is sekere items wat gedoen moet word maar met jou normale skedule is dit moeilik om tyd daarvoor te vind. Oorweeg dit om ʼn dag van jou jaarlikse verlof te neem om sonder haas om te sien na al die niewerktake wat jy regtig wil doen maar moeilik tyd voor kry. Dink byvoorbeeld aan afsprake soos om jou hare te laat sny, jou naels te laat versorg, rokke aan te pas vir die komende funksie, olievervanging of doktersafsprake.
Neem ʼn middag vry vir vriende of jou gade
As jy toegelaat word om jou vakansietyd in klein stukkies op te breek, sal een middag een maal per maand maklik vir jou geleentheid gee om uit te kom by vriende wat jy andersins dalk glad nie te sien sal kry nie ─ of ʼn ononderbroke gesprek en lang middagete saam met jou lewensmaat. “ʼn Paar uur per maand kan kwalik ʼn verskil aan jou werk maak maar kan ʼn reuse-impak op die gehalte van jou verhoudings hê.
Werk vir ʼn dag op ʼn afstand om te ontlaai
Afstandswerk is tegnies gesproke nie ʼn mikrovakansie nie maar kan dikwels voel soos een. As jy vir ʼn uur in albei rigtings moet pendel, kan dit ure by jou lewe voeg wat jy aan jouself kan spandeer as jy nie nodig het om te pendel nie. ʼn Skilderagtige plek kan jou ook ʼn nuwe gevoel van kalmte gee as stresvolle projekte op jou wag. “Vir individue wat werk in raserige kantore met te min vensters waar impromptu vergaderings algemeen is, kan afstandswerk ʼn welkome respyt wees,” sê Saunders. “En jy sal waarskynlik meer gedoen kry.”
In plaas daarvan om na vakansie as ʼn groot gebeurtenis een of twee keer per jaar te kyk, kan jy dit oorweeg om mikrovakansies gereeld deel van jou lewe te maak. Deur jouself toestemming te gee om tyd aan jouself te spandeer, kan jy jou gevoel van welbehae vergroot.